
A fokozottan védett ürge ex situ tenyésztésének optimalizációja

Az elmúlt időszakban egyre nyilvánvalóbbá vált, hogy egy természetvédelmi válsághelyzetben vagyunk, ennek jele, hogy évről-évre nő a kipusztultnak tekinthető fajok száma. Ez a romló tendencia a biodiverzitás további csökkenéséhez vezet. Számos védelmi intézkedés jött létre a biodiverzitás csökkenésének megakadályozására, melyek közül a leghatékonyabbak az in situ és ex situ védelmi tevékenységek.
Sokan a kisemlősökre, azon belül is a rágcsálókra negatívan gondolnak, az emberek gyakran egyszerű kártevőknek tekintik őket, pedig fontos szerepet játszanak az ökológiai kapcsolatrendszerekben. Ilyen például, hogy új búvóhelyeket hoznak létre, hatással vannak a növényzetre és nem utolsó sorban pedig táplálékállatok számos ragadozómadár számára.
Ilyen kártevőnek tekintették a közönséges ürgét (Spermophillus citellus) is, mely száz éve még gyakori fajnak számított, a rövidfüvű sztyeppek jellegzetes kisemlőse volt. Állományai megritkultak és fragmentálódtak. Ez magyarázható a gazdálkodási mód visszaszorulásával, továbbá a korábban legeltetett területek felhagyásával, valamint az állatok irtásával.
Munkám célja, hogy kidolgozzak egy megfelelő tartási technológiát laboratóriumi körülmények között a fokozottan védett közönséges ürgére „A veszélyeztetett kerecsensólyom és parlagi sas populációk zsákmánybázisának biztosítása a Kárpát-medencében” című LIFE13 NAT/HU/000183 RAPTORSPREYLIFE LIFE+ pályázat keretében, amely a sikeres tenyésztést is segíti.
Vizsgáltam, hogy a felkínált háromféle takarmány közül melyiket preferálja elsőként az ürge és hány gramm takarmányt fogyasztott ezekből a vizsgálati idő alatt. Megfigyeltem, hogy a kiegészítő fehérjetakarmányozás hogyan befolyásolja a takarmányfelvételt és a súlyváltozását, valamint az ivarszervek állapotát, és hogy a sikeres vemhesülést elősegíti-e.
A háromféle táp közül az egértápot preferálta az ürgék nagy része, másodsorra a Nature-tápot, de ennek az ellentettjére számítottunk. A kiegészítő fehérjetakarmánnyal etetett csoport tápfelvétele magasabb volt, de súlyuk nem olyan ütemben növekedett, mint a kontroll csoporté. Az ivarszervek állapotát és vemhesülést nem befolyásolta a fehérje takarmányozás, az idei év során nem volt ellés.
A rovarfehérje fogyasztás a természetben is megfigyelhető rágcsálók esetében. Segíti a növekedést, az utódok megfelelő fejlődését, fontos vitamin és ásványi anyag forrás. A megfelelő takarmányozás kialakítása kulcsfontosságú egy sikeres tartástechnológia kialakításához.




